Бернар дьо Вентадур
Към Вентадоур изгубиха ме, знам…

Превод от окситански: Симеон Хаджикосев, 1990

chitanka.info

Към Вентадоур изгубиха ме, знам,

другарите, от нея натъжени,

и няма да се върна вече там,

защото бе жестока тя към мене.

Тя мрачна е, усмихва се едвам,

че будя в нея само гняв и срам,

понеже любовта ми е смирена.

Тъй както риба плува тук и там,

докато лапне кука закривена,

и аз обичах с порив тъй голям,

а ей ме сред жарава сгорещена;

от пещ по-нажежена е невям,

ала не мога да си тръгна сам,

че на Амор съм в мрежите прострени.

Та не е чудно, че обичам днес,

светът по-дивно тяло не познава —

красиво, бяло, гладко — и злочест

е оня, който то не притежава.

Не бих загатнал зло дори и с жест,

да знаех, бих прошепнал лоша вест,

но истината всеки уважава.

Гарант съм й за чест и интерес,

смирен васал от мене лесно става;

дори да ме отхвърля със финес,

тя на сърцето ми не повелява.

Не може дама без голям потрес

който я люби да лиши от чест,

че ще разправят както подобава.

И ето ме до други принизен,

щом в хитрости любовни не унива,

дано да бъда само пощаден

честта ми чрез цена тя да подбива.

Досадно е да молиш всеки ден,

аз преживях го, вярвайте на мен,

измами ме предателка красива.

Прованс сега приветствам вдъхновен,

там благото гнездото си да свива.

И чудеса ще върша упоен,

но все наум, без външна съпротива,

а ако бъда с радост сподобен,

на Чуден лик[1] съм първо задължен,

а и сеньорът на Белкайр го бива.

О, Чуден лик, от Господ сътворен,

днес всеки ще ви зърне удивен,

че красота и ум у вас се сливат.

[1] „… на Чуден лик съм първо задължен…“

В предговора е обърнато внимание на т.нар. сенял, т.е. псевдоним, под който обожаваната дама на сърцето се появява в кансоната. Повечето от трубадурите спазват това правило и само в редки случаи назовават любимата с истинското й име. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.